Ego Stephanus de Sacro Caesare, dominus de Sancto Bricio, notum facio omnibus praesentes litteras inspecturis quod cum diu in proposito habuissem ut infra fortericiam meam de Sancto Bricio capellaniam instituerem, charissimi mei in Christo abbas et conventus Sancti Benedicti Floriacensis voluntatem, ac propositum nec non devotionem meam attendentes, intuitu Dei et ob amoris integritatem et sinceram amicitiam quam erga me et meos habent et habuerunt, et ego erga ipsos et ecclesiam suam, mihi amicabiliter et benigne presbytero parochialis ecclesiae de Sancto Bricio id volente concesserunt, ut in ipsa fortericia mea et non extra, ob salutem animae meae et antecessorum meorum, quandam instituam capellaniam quae de domo meo et successorum meorum dominorum de Sancto Bricio in perpetuum remaneat, sub forma inferius annotata; percipiet enim vicarius capellae praedictae oblationes quae venient ad manum suam sive ad altare suum tam meas quam uxoris meae quam etiam familiae meae aut aliorum etiam extraneorum, nisi forte de ipsa familia sint aliqui residentes parochiani ecclesiae de Sancto Bricio in quorum oblationibus saepedictus vicarius nihil percipiet, sed easdem statim restituet priori et presbytero de Sancto Bricio ad quos pertinere dignoscuntur, tali etiam modo quod idem vicarius me aut uxorem sive aliam familiam meam sive dominum sive dominam quicumque sint pro tempore, ad sacramenta ecclesiastica non admittetur, nisi assensu presbyteri parochialis ecclesiae et prioris de Sancto Bricio; pro recompensatione siquidem harum oblationum, assignavi ecclesiae de Sancto Bricio viginti quinque solidos turonensium annui redditus in pedagio nostro de Sancto Firmino et viginti quinque solidos turonensium in pecunia numerata ad emendos redditus, ita quod emptionem si de illis viginti quinque solidis facta fuerit in terra mea ecclesiae de Sancto Bricio teneor laudare; praeterea reddet dictus vicarius annuatim ecclesiae de Sancto Bricio in vigilia Assumptionis Beatae Mariae unum cereum de duabus libris cerae, et jurabit priori et presbytero de Sancto Bricio, quotiens idem vicarius in capellania de novo fuerit institutus et suffraganeus ejus, si forte ipsum suffraganeum habere contigerit qui missas publicas vel privatas ad requisitionem parochianorum ecclesiae de Sancto Bricio, nec prece nec pretio celebrabunt, nec infirmos parochiae visitabunt nec testamentis eorumdem parochianorum intererunt faciendis, nec de re aliqua ad jus parochiale pertinenti se aliquo modo intromittent, et quod servabunt mandata domini archiepiscopi Bituricensis et officialium suorum prout ex parte eorumdem per dictum presbyterum eis fuerint injuncta, et quod venient ad processiones ecclesiae annuales nisi negotiis capellae suae vel domini de Sancto Bricio legitime fuerint occupati. Praedictus autem vicarius, cum de novo fuerit institutus, jurabit quod praedicta omnia bona fide servabit sicut superius est expressum. Quod ut firmum et stabile permaneat, praesentes litteras in perpetuam memoriam abbati et conventui Sancti Benedicti tradi praecepi, sigilli mei impressione communitas. Actum anno dominicae incarnationis 1240, mense junio.